האי קוסמוי, תאילנד, ינואר 2017. אורי (שם בדוי) בעל דוכן למכירת בגדים, מזכרות וכפכפים, סיים בשעת לילה מאוחרת את עבודתו. רגע לפני סגירת הדוכן, ניגשו אליו שני ישראליים שהוא אינו מכיר ושאלו אותו אם הוא מעוניין למכור את הדוכן או לאפשר להם להיות שותפים שלו.

"אני שמונה שנים פה, מכיר את כולם ואת השניים האלה בכלל לא הכרתי", משחזר אורי. "אחד מהם היה גבוה עם זיפים שחורים והשני קצת נמוך. בוא נגיד כך, אני לא מאחל לך ולי להיתקל בהם באיזו סמטה חשוכה. הסברתי להם שאני לא בקטע, שאני עובד לבד ולא רוצה שותפים. הם הסבירו לי שהם לא שואלים אותי בכלל ושאם לא אשלם להם 30 אחוזים מהרווחים הם ידאגו לסגור לי את העסק ושהם לא רוצים לעשות לי בעיות. הם הלכו ולמחרת חזרו בצהרים, התחילו להפוך לי את הסחורה, לקוחות ברחו מהמקום. הבנתי את המסר והתחלתי לשלם להם פרוטקשן, ומה שעצוב זה שאני לא היחיד, יש עוד בעלי עסקים ישראליים שהשתקעו בקוסמוי ומשלמים לעבריינים. אנשים חוששים לפנות למשטרה המקומית כי הם פוחדים על החיים שלהם. המקום הפך לגן עדן של ארגוני פשיעה". לדבריו, באחד המקרים, אחד העבריינים שלף לעברו אקדח תשעה מ"מ כדי להמחיש עד כמה הוא רציני לגבי תשלום הפרוטקשן ומכירת העסק.

ואכן , האי השני בגודלו בתאילנד, שנחשב לאחד המקומות האטרקטיביים במדינה, שמאוד אהוב על הישראלים, הפך בשנים האחרונות ליעד אטרקטיבי גם על חיילים ובכירים בארגוני פשיעה. בין היתר, על ידי השתלטות בכח ובגביית פרוטקשן על מועדוני לילה, סחר באבני חן, שותפות בחנויות סלולר, ברים, פאבים, הלוואות בריבית ומה לא. האי השקט הפך למקום "חם" לעבריינים | צילום: toiletroom, Shutterstock

גורמי מודיעין במשטרת ישראל מעריכים כי עבריינים ישראליים המבוקשים בארץ, נמלטו לתאילנד והקימו בה אימפריית פשע המגלגלת כ-150 מיליון דולרים בשנה. מדובר בעיקר על עבריינים הקשורים לארגוני הפשיעה של מיכאל מור, שלום דומרני, ניבי זגורי, אבי רוחן ועוד עבריינים מהמאפיה הירושלמית שעזבו את העיר אומן שבאוקראינה ועברו להתגורר בתאילנד.

"חלק מהעבריינים שברחו לתאילנד היו מעורבים בחיסולים או בניסיונות חיסול בישראל ובהלבנת הון", גילה קצין מודיעין לשעבר במשטרה. "נגד רובם טרם גובש כתב אישום, הם הספיקו להיחקר וברחו מהארץ מחשש שעבריינים יסכימו לשמש נגדם עדי מדינה ויפלילו אותם ואז הם ישבו עשרות שנים בכלא".

"אפילו המקומיים לא מתעסקים איתם"

ישראלים שהשתקעו בתאילנד ב-20 השנים האחרונות התקשו לקבל את הגעתם של גורמים עבריינים לאי הקסום, שפתאום ביום בהיר אחד נאלץ לחלוק את הכנסותיו עם אותם עבריינים.

"עבדתי קשה להקים פה את העסק, לשכנע מטיילים ישראליים ואירופאיים לקנות אצלי מוצרים מיוחדים, או לשכור ציוד שהם זקוקים לו במהלך הטיול", מספר גיל (שם בדוי), בעל עסק באי. "עכשיו פתאום באים לפה כל מיני עבריינים שהתחילו לעשות בלאגן. מדובר באנשים שיש להם כלי נשק, אלות, סכינים, חלקם מחוברים למשטרה המקומית ויש להם כוח ועוצמה. אפילו המקומיים שומרים מרחק ולא מתעסקים איתם". לדבריו של גיל, מי שלא הסכים לשלם פרוטקשן או למכור את העסק, נשלח לבוררות שבה ישבו עבריינים שכפו עליו קנסות של עשרות אלפי דולרים. כלי הנשק שנתפסו במעצר של נתנאל חדד | צילום: bangkokjack, צילום מסך

כאמור, במשך שנים רבות תאילנד בכלל וקוסמוי בפרט, הפכו ליעד מבוקש בקרב עבריינים שברחו או עזבו את הארץ בעקבות חקירות שנפתחו נגדם. איציק אברג'ל, עמיר מולנר, מיכאל מור, שלום דומרני ובשנה האחרונה הצטרף לרשימה המכובדת הזו ניבי זגורי, ראש ארגון פשיעה גדול בדרום, שהמשטרה חושדת שאנשיו מעורבים ברצח עד המדינה טל קורקוס ובאשתו לשעבר דבורה הירש.

"ניבי נע בין הציר של סין לתאילנד", טוען אחד ממקורביו. "יש לו עסקים בתחום הריהוט והבגדים ואין לו קשר לשום פשיעה. הוא איש עסקים לגיטימי והמשטרה מחפשת אותו בכל מחיר כדי להפליל אותו בדברים שלא ביצע ואין לו קשר אליהם".

משטרת ישראל חודרת לקוסמוי

"אנחנו מעריכים שמדובר בהלבנת הון של עשרות מיליוני דולרים בשנה ואפילו יותר", טוען קצין בכיר במשטרה, "תאילנד הפכה להיות גן עדן לעבריינים ישראליים. אם בעבר ישראליים עסקו בסחר בסמים וחלקם נידונו למוות ול-100 שנות מאסר, היום הם עברו לפשיעה הקלאסית שבה הם פעלו בעבר בישראל. בתאילנד יש פחות פיקוח מבחינת המשטרה התאילנדית, היא לא מתערבת אם אין בלאגן ואת זה מנצלים ארגוני הפשע עד תום".

במשטרת ישראל החליטו בשנה האחרונה להגביר את הפעילות המודיעינית שלהם בתאילנד ולהעמיק אותה באמצעות איסוף מידע על עבריינים, ובהם זגורי, כדי לטרפד להם את העסקים שהקימו ולמוטט את אימפריית הפשע שהוקמה לצורך הלבנת ההון. לשם כך, מונה סנ"צ יוני חג'ג, קצין ביחידה המרכזית במשטרת מחוז תל אביב, כנציג משטרת ישראל בתאילנד. סנ"צ חג'ג החליט לעקוב אחר פעילות העבריינים הישראלים בקוסמוי ובחלקים נוספים ברחבי תאילנד. מעצרו של נתנאל חדד | צילום: bangkokjack, צילום מסך

חדירתו של חג'ג לעומק המאפיה הישראלית בתאילנד גרמה לכמה עבריינים שנהנו משקט תעשייתי להרים גבה ולהיכנס לכוננות ספיגה. "מי שחשב שיוני בא לטייל בתאילנד ולעשות חיים טועה. הוא בא לעבוד. הוא ממש לא בא להעביר את הזמן. הוא עשה עבודה יסודית, למד את השטח, עקב אחר פעילות העבריינים בין השאר גם בקסומוי והבין שהם הולכים ומתחזקים בשטח", הסביר גורם במשטרה.

חג'ג, בסיוע המשטרה התאילנדית, החל לעקוב אחר העבריינים הישראליים הפועלים בקוסמוי. המידע שאסף, נגע להשגת כלי נשק לא חוקיים שהושגו על ידי עבריינים, מדי משטרה, תגים ותעודות שוטרים, למקרי סחיטה ואיומים שאירעו בחודשים האחרונים.

"הוא לא ישן בלילות. פחד שמישהו יוריד אותו"

ב-8 ביולי השנה עצרה המשטרה המקומית את הישראלי נתי חדד, 34, בעל מרפאה שעסק במתן סיוע לישראליים. על פי פרסומים של כלי התקשורת המקומיים, בפשיטה על המרפאה נתפסו כמה אקדחים, כ-85 כדורים, פגז, מדי שוטרים וציוד אלקטרוני. במשטרה חושדים, כי עבריינים פעלו מתוך המרפאה כדי לסחוט בעלי עסקים ברחבי האי ולגבות מהם פרוטקשן.

חדד הכחיש את כל החשדות נגדו. הוא טען שאין לו שום קשר לעבריינים ושהמרפאה שהקים נועדה לסייע למטיילים ישראליים ושמדובר בעלילת שווא שנרקמה נגדו על לא עוול בכפו. הוא עצור כבר 77 ימים ושתי בקשות שלו להשתחרר בערבות נדחו על הסף ובקרוב הוא יגיש בקשה נוספת.

במשטרת ישראל חושדים שחדד שיתף פעולה עם זגורי ועבריינים אחרים וכנראה שימש עבורם כאיש קש. חדד, הכחיש זאת מכל וכל וטען שמעצרו נבע מצרות עין ומיריבות של בעלי עסקים ישראליים שחששו מהקמת המרפאה שתכנן לפתוח. בנוסף טען חדד, בשיחת טלפון שניהל כמה חודשים לפני עם חג'ג, שגורמים ישראליים הוציאו עליו חוזה בסכום של חצי מיליון באט. "חדד היה די מבוהל" סיפר ישראלי המתגורר בקוסמוי. "הוא חיפש עם מי להתייעץ ונכנס לחרדות. הוא לא ישן בלילות. פחד שמישהו יוריד אותו".

אחרי שחג'ג, קצין משטרה מנוסה, הבין שאירגוני הפשיעה בישראל הפכו את קוסמוי ליעד להלבנת הון, הוא המשיך לחפש מידע נוסף כדי להפליל בין השאר את ניבי זגורי, מי שנחשב ליעד בכיר של משטרת ישראל. זגורי כבר הספיק לעזוב את תאילנד בזמן הזה ולחזור לסין, אבל החקירה של המשטרה התאילנדית נגדו עדיין ממשיכה.

"אנחנו נגיע לכל מקום ונעצור את כולם"

למרות הכל, העבריינים הישראליים ממש לא פסקו ממעשיהם וחג'ג הפך באופן מידי לאויב שיש להעלים או לגרום לו לעזוב את תאילנד. "ההגעה של חג'ג לאי גרמה למהומה, לבהלה בקרב העבריינים הישראליים. זה הלחיץ אותם מאוד והם החליטו להלחיץ אותו בחזרה", הסביר גורם מקומי. "העברינים לא היו רגילים לכך שמשטרת ישראל נכנסת להם לוורידים והחליטו לצאת למלחמה חורמה נגדו". ניבי זגורי | צילום: ישראל יוסף

לפני כמה שבועות, מספר עבריינים שחלקם מזוהים עם זגורי, החלו להפיץ ברשתות החברתיות ידיעות כוזבות וחסרות שחר כדי לפגוע ולהכתים את שמו הטוב של חג'ג. הם זייפו עמודים של אתרי חדשות מובילים בישראל והטמיעו בתוכם ידיעות שקריות. כעבור כמה ימים הופצו סרטונים ברשת ותמונות של חג'ג כשאקדח טעון עם קליע ומכוון לראשו עם המשפט: "מוות, מוות לכל מלכות הרשעה ששמה מדינת ישראל: מדינת ישראל, משטרה, ממשלה. בקרוב הצדק ייעשה". התמונות הזכירו מאוד את הסרטון שהופץ נגד עד המדינה קורקוס זמן קצר לפני שחוסל.

חוקרי היחידה המרכזית במשטרת מרחב הנגב ולהב 433 בסיוע של "האינטרפול" פתחו בחקירה במהלכה נעצרו חמישה חשודים תושבי באר שבע ורמלה, כמה מהם מזוהים עם הארגון של זגורי, בחשד שאיימו על חג'ג והפיצו תמונות כדי להפחידו ואת בני משפחתו. נגד אחד מהם אף הוגש כתב אישום.

"מדובר בחציית קווים אדומים. אנחנו נמצה את הדין עם אותם עבריינים שאיימו על קצין המשטרה. לא נעבור על זה לסדר היום ובקרוב יהיו מעצרים נוספים כולל של עבריינים בכירים יותר. אנחנו נגיע לכל מקום ונעצור את כולם. לא ניתן להם לישון בשקט, נגרום לכך שהם יחיו כל הזמן על מזוודות", הסביר קצין משטרה.

נכון לעכשיו, השקט לא עדיין חזר לקסומוי. חג'ג וקציני מודיעין במשטרה עדיין אוספים כל פיסת מידע על זגורי וחייליו במטרה להשיג ראיות מפליליות שיובילו למעצרם ויחזירו את הביטחון בקרב אנשי העסקים הישראליים הפועלים באי.

"אני עדיין מפוחד. המעצר של אותם עבריינים הוא מבורך, אבל לא גורם לי לשקט" הסביר ר', איש עסקים מקומי. "אני עדיין משלם פה פרוטקשן. ניבי ילך, יבוא מישהו אחר. משטרת ישראל לא מסוגלת לטפל 24 שעות ביממה בעבריינים הישראליים. קוסמוי הפכה לעסק כלכלי רווחי של העבריינים והם לא יוותרו על ביצת הזהב הזו. עדיין יש בי פחד שאם אפסיק לשלם אחטוף כדור בראש, או שישרפו לי את העסק. אני שוקל בכלל למכור את העסק ולחזור לבנגקוק".

עו"ד אורי בן נתן פרקליטו של ניבי זגורי מסר בתגובה: "הטענות הנטענות כנגד מר זגורי בכתבה מקורן ברכילות משטרתית, שאינה מגובה בראיות. האמת היא, שמר זגורי כבר מאס בהאשמות הנטענות כלפיו וכלפי משפחתו השכם והערב. בכל הקשור לחשדות שנטענו , הרי שמדובר בחשדות בעלמא וללא כל ביסוס.תתכבד המשטרה ותעשה את מלאכתה וזאת, מבלי להיתפס לאפיק חקירתי מגמתי כנגד מר זגורי". ע"וד אורי בן נתן | צילום: יחסי ציבור, יחסי ציבור

>>לעוד עדכונים היכנסו לעמוד הפייסבוק של mako חופש